এক এক ব্যাটারী চার্জ দেয়ার নিয়ম এক এক রকম। বিস্তারিত জানতে Battery University কিংবা Wikipedia দেখুন। তারপরও লেড এসিড ব্যাটারীর ক্ষেত্রে জটিলতা কমানোর জন্য ৮ ঘন্টার চার্জিং টাইমের একটা সহজ হিসাব ধরে নেয়া হয়। অর্থাৎ ব্যাটারীকে এমনভাবে চার্জ করতে হবে, যেনো এটি মোটামুটি ৮ ঘন্টায় ফুল চার্জ হতে পারে। অন্যদিকে প্রতি সেলের ভোল্টেজ গড়ে ২.৩ থেকে ২.৪ ভোল্ট হলে ফুল চার্জ হয়ে গেছে ধরা হয়।
ধরা যাক আপনার ব্যাটারী ১২ ভোল্ট, ১০০ এম্পিয়ার-আওয়ার। তারমানে এতে ৬ টি সেল আছে। সুতরাং চার্জ দিতে থাকলে ব্যাটারীর ভোল্টেজ যখন ১৩.৮ থেকে ১৪.৪ ভোল্টে হবে, তখন ব্যাটারী ফুল চার্জ হয়ে গেছে ধরে নিতে পারেন। তবে আপনার ব্যাটারী কি টাইপ, তার ম্যাক্সিমাম ভোল্টেজ কত, তা না জেনে কখনোই ১৪.৪ ভোল্টে ওঠাতে যাবেন না। গড় হিসাবে ১৪.৪ হলো ১২ ভোল্ট নমিনাল ব্যাটারীর সর্বচ্চো চার্জিং ভোল্টেজ। ব্যাটারীর সঠিক স্পেসিফিকেশন যদি না যানেন, তাহলে ১৪ ভোল্টকে স্টান্ডার্ড ধরতে পারেন। সুতরাং বুঝতেই পারছেন, ব্যাটারী ভোল্টেজ ১৪ ভোল্ট বা ১৪.৪ ভোল্টে ওঠাতে হলে চার্জারের ভোল্টেজ অবশ্যই ১৪.৪ ভোল্টের বেশি হতে হবে। এক্ষেত্রে আপনি ১৫ থেকে ১৮ ভোল্ট ব্যবহার করতে পারেন। ভালোভাবে চার্জ করতে নূন্যতম ১৫ ভোল্ট থাকা দরকার।
অন্যদিকে ব্যাটারীর এম্পিয়ার-আওয়ারকে (১০০ এম্পিয়ার-আওয়ার) ৮ ঘন্টা দিয়ে ভাগ করলে ১২.৫ এম্পিয়ার হয়। সুতরাং আপনার চার্জিং কারেন্ট যদি ১২.৫ হয়, তাহলে ব্যাটারী ৮ ঘন্টায় ফুল চার্জ হবে।